Mii de români au ajuns ilegal în Statele Unite după ce patru clanuri din Craiova i-ar fi trecut graniţa cu Mexicul. În ultimii cinci ani aproape 4.200 de români au fost prinşi de autorităţile americane în timp ce furau, se prostituau ori cerşeau, relatează Libertatea.

Procurorii DIICOT, împreună cu agenţii FBI, au aflat că persoanele ajutate să treacă ilegal graniţa rămâneau datoare membrilor celor patru clanuri. O parte dintre banii încasaţi de interlopi era trimisă în România.

Astfel, DIICOT Craiova a capturat peste 250.000 de dolari, într-un transport camuflat, sosit din SUA. Potrivit procurorilor, jumătate din sumă provine din furturi de pe carduri, iar cealaltă jumătate, din cerşit.